
ועדת הכלכלה 
 18/04/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 829>
 מישיבת ועדת הכלכלה 
 יום רביעי, כ"ו בניסן התשע"ב (18 באפריל 2012), שעה 13:30
<סדר היום:>
<הצעת חוק רשות מקרקעי ישראל (תיקון מס' 9) (פרסום החלטות), התשע"ב-2012>
נכחו:

<חברי הוועדה:> 
כרמל שאמה-הכהן – היו"ר
דב חנין

<מוזמנים:> 
	אריאל צבי
	–
	יעוץ וחקיקה - אזרחי, משרד המשפטים

	אמיר רשף
	–
	רפרנט מקרקעין ותכנון, משרד האוצר

	עו"ד יהלום שרעבי
	–
	לשכה משפטית, מינהל מקרקעי ישראל


<ייעוץ משפטי:>
אלקנה אפרתי
<מנהלת הוועדה:>
לאה ורון
<קצרנית פרלמנטרית:>
ירון קוונשטוק
<הצעת חוק רשות מקרקעי ישראל (תיקון מס' 9) (פרסום החלטות), התשע"ב-2012>
<היו"ר כרמל שאמה-הכהן:>
פותחים את ישיבת ועדת הכלכלה. על סדר-היום: הצעת חוק רשות מקרקעי ישראל (תיקון מס' 9) (פרסום החלטות), התשע"ב-2012, של חבר הכנסת דב חנין ואחרים (פ/1685), הכנה לקריאה שנייה ולקריאה שלישית. ההצעה התקבלה במליאה בקריאה ראשונה ב-13.3.2012. כן, חבר הכנסת דב חנין.
<דב חנין:>
תודה רבה, אדוני היושב-ראש. אני אהיה מאוד קצר - -

<היו"ר כרמל שאמה-הכהן:>
מאוד מאוד קצר. 

<דב חנין:>
- - כיוון שנעשתה עבודה מצוינת לקראת הקריאה הראשונה על ידיך, אדוני היושב-ראש, ועל-ידי הצוות המקצועי של הוועדה, ואני חושב שהצעת החוק, כפי שהתפרסמה לקריאה הראשונה בשלה להעברה כמו שהיא.
<היו"ר כרמל שאמה-הכהן:>
יש למישהו הערות? ייעוץ משפטי? זה הנוסח שמקובל על אתי?

<אלקנה אפרתי:>
כן. 

<היו"ר כרמל שאמה-הכהן:>
אפשר להקריא.

<אלקנה אפרתי:>
הצעת חוק רשות מקרקעי ישראל (תיקון מס' 9) (פרסום החלטות), התשע"ב-2012
תיקון סעיף 4יג    1.     בחוק רשות מקרקעי ישראל, התש"ך–1960‏, בסעיף 4יג –

                       (1)       האמור בו יסומן "(א)" ובו, המילים "שיש לציבור עניין בה" – יימחקו, ואחרי
                       "ברשומות" יבוא "ובאתר האינטרנט של הרשות";

                       (2)       אחרי סעיף קטן (א) יבוא:

                                  "(ב)     החלטה של הנהלת הרשות (בסעיף זה – החלטת הנהלה) תפורסם       
                                   באתר האינטרנט של הרשות, בכפוף להוראות אלה:

                                              (1)      לא תפורסם החלטת הנהלה הכוללת מידע שהוראות סעיף 9(א)
                                              לחוק חופש המידע, התשנ"ח–1998‏ (בסעיף זה – חוק חופש המידע)
                                              חלות לגביו, או מידע הכולל פרטים שמסירתם עשויה לפגוע בצד
                                              שלישי;

                                              (2)   הרשות רשאית שלא לפרסם החלטת הנהלה הכוללת מידע
                                              שהוראות סעיף 9(ב) לחוק חופש המידע חלות לגביו;

                                 על פרסום מידע כאמור בפסקאות (1) ו־(2), יחולו הוראות סעיף 11 לחוק חופש
                                 המידע, בשינויים המחויבים.

                                  (ג)      אין בהוראות סעיפים קטנים (א) ו-(ב) כדי לגרוע מזכותו של מבקש
                                  מידע לפי חוק חופש המידע.

(4) על אף האמור בסעיף קטן (ב), תחילת תוקפה של החלטת הנהלה לא
תהיה מותנית בפרסומה, אלא אם כן נקבע אחרת בהחלטה."
בקצרה, יש כאן שני עניינים. עד עכשיו רק החלטות המועצה והוועדות שיש לציבור עניין בהן פורסמו ברשומות, או היו אמורות להיות מפורסמות ברשומות. מעתה כל החלטות המועצה והוועדות שלה יפורסמו, גם כאמור ברשומות וגם באתר האינטרנט של הרשות. ובנוסף, ההוספה כאן מתייחסת להחלטות הנהלת הרשות, שעד עתה לא היו מוסדרות, שהן יפורסמו באתר האינטרנט של הרשות בתנאים שהקראתי לגבי נושא של הוראות חוק חופש המידע. אלה המגבלות.

<היו"ר כרמל שאמה-הכהן:>
זה רק החלטות, זה לא הפרוטוקולים המלאים?
<אלקנה אפרתי:>
כאן אנחנו מדברים על החלטות, החלטות ההנהלה. 
<היו"ר כרמל שאמה-הכהן:>
אוקיי. הערות? אין?

הצבעה

בעד – פה אחד

הצעת חוק רשות מקרקעי ישראל (תיקון מס' 9) (פרסום החלטות), התשע"ב-2012, נתקבלה.
<היו"ר כרמל שאמה-הכהן:>
החוק אושר פה אחד לקריאה שנייה ולקריאה שלישית. ברכות.
<הישיבה ננעלה בשעה 13:41.>
